ନୂଆଦିଲ୍ଲୀଃ କେରଳର ମଲପୁରମ ଜିଲ୍ଲାର ଏକ ଭିଡିଓ ସୋସିଆଲ ମିଡିଆରେ ବେଶ ଭାଇରାଲ। ଏଠାରେ ଜାତୀୟ ରାଜମାର୍ଗକୁ ଓସାରିଆ କରିବା ପାଇଁ ଏକ ବଡ଼ ଗଛକୁ କଟାଯାଇଛି। ଏହି ଗଛକୁ କଟାଯିବା ପରେ ସେଠାରେ ଥିବା ଶହ ଶହ ପକ୍ଷୀଙ୍କ ଜୀବନ ଯାଇଛି। ଏହାସହ ଗଛରେ ପକ୍ଷୀ ବସା ଏବଂ ଅଣ୍ଡା ନଷ୍ଟ ହୋଇଛି।
ଏହି ଦୁଃଖଦ ଘଟଣାର ଭିଡିଓ ଜଣେ ଆଇଏଫଏସ ଅଧିକାରୀ ସେୟାର କରିଛନ୍ତି। ଆଇଏଫଏସ ପରବୀନ କସୱାନ ଲେଖିଛନ୍ତି, 'ସମସ୍ତଙ୍କୁ ଗୋଟିଏ ଘର ଦରକାର, ଆମେ କେତେ କ୍ରୁର ହୋଇପାରୁ'।
୪୪ ସେକେଣ୍ଡର ଏହି ଭିଡିଓ ବେଶ ଭାଇରାଲ ହେବାରେ ଲାଗିଛି । ବର୍ତ୍ତମାନ ସୁଦ୍ଧା ୮ ଲକ୍ଷରୁ ଅଧିକ ଲୋକ ଏହି ଭିଡିଓକୁ ଦେଖି ସାରିଛନ୍ତି । ଏହାକୁ ୮ ହଜାରରୁ ଅଧିକ ଥର ରି-ଟ୍ୱିଟ କରାଯାଇଛି । ଏହି ଭିଡିଓକୁ ଦେଖିବା ପରେ ୟୁଜର୍ସ ଏବଂ ପରିବେଶବିତ୍ ବେଶ ଆଘାତ ପାଇଛନ୍ତି । କଟାଯାଇଥିବା ଗଛରେ ବହୁ ବର୍ଷରୁ ପକ୍ଷୀ ଗୁଡିକ ରହି ଆସୁଥିଲେ । ଗଛ କଟିବାକୁ ଲୋକେ ନିନ୍ଦା କରିଛନ୍ତି । ଗଛ କାଟିବା ସମୟରେ ପକ୍ଷୀଙ୍କ ମୃତ୍ୟୁ ଘଟଣାରେ ମାମଲାରେ ଠିକାଦାର ବିରୋଧରେ ମାମଲା ରୁଜୁ କରାଯାଇଛି । କେରଳ ବନ ବିଭାଗ ସମ୍ପୃକ୍ତ ଠିକାଦାରଙ୍କ ବିରୋଧରେ କାର୍ଯ୍ୟାନୁଷ୍ଠାନ ଆରମ୍ଭ କରିଛି।
